Зэманым и гъуджэ
Урысей щIэныгъэлI-тхыдэдж Гугу Рашадрэ Гиоев Михаилрэ я фэеплъ тхылъ иджыблагъэ дунейм къытехьащ. ЛъэпкъитIым — адыгэхэмрэ осетинхэмрэ — къахэкIа щIалитIым илъэс куэдкIэ зэхуаIа зэныбжьэгъугъэм лъабжьэ хуэхъуащ зэгурыIуэныгъэр, пщIэр, гукъабзагъэр, жэуаплыныгъэр, пэжыгъэр, Iэзагъыр.
Тхыдэ щIэныгъэхэм я доктор, профессор, КъБР-м, РСФСР-м щIэныгъэхэмкIэ ЩIыхь зиIэ я лэжьакIуэ, Естественнэ щIэныгъэхэмкIэ Урысей академием и академик, КъБР-м и саугъэтыр зыхуагъэфэща Гугу Рашад (щыпсэуар 1927 — 2002 гъэхэрщ) илъэс 50-м нэблагъэкIэ Къэбэрдей-Балъкъэр щIэныгъэ-къэхутакIуэ институтым щылэжьащ икIи зи IэщIагъэм фIыуэ хэзыщIыкI, зи къару емыблэжу зи IэнатIэм бгъэдэт цIыху нэсым и щапхъэу къыдэлэжьахэм я гум къинащ.
Гиоев Михаил (1924 — 2013 гъэхэм) — тхыдэ щIэныгъэхэм я докторщ, профессорщ, дзэ щIэныгъэхэм я академием и академикщ, СОАССР-м щIэныгъэхэмкIэ щIыхь зиIэ и лэжьакIуэщ. Илъэс 30-м щIигъукIэ ар Осетие Ипщэм и къэрал университетым щылэжьащ. Осетием, уеблэмэ, Кавказым зэрыщыту, и тхыдэм хэлъхьэныгъэшхуэ хуищIащ. Абы и лэжьыгъэ 60-м нэблагъэ Москва, Дон Iус Ростов, Санкт-Петербург, нэгъуэщI къалэхэми къыщыдэкIащ.
Зэныбжьэгъугъэ зи яку дэлъ, щIэныгъэм дихьэх щIалитIым я закъуэтэкъым зэрылъытэр, атIэ абыхэм я благъэ-Iыхьлыхэри фIыуэ зэрыцIыхурт. КъБР-м и Парламентым и депутату лэжьа Гугу Рашад и къуэ Владимир и адэр дунейм ехыжа нэужьи, Михаил щIэупщIэу, сыт щыгъуи и Iуэху зытетым щыгъуазэу, уеблэмэ, Осетием хьэщIапIэ яхуэкIуэу щытащ. Шэч хэмылъу, зи гугъу тщIы тхылъым итыр Гиоевым и ныбжьэгъум теухуа гукъэкIыжхэм я закъуэкъым, атIэ осетин щIэныгъэлIым теухуа хъыбар гъэщIэгъуэнхэри, къыщыбгъуэтынущ абы и напэкIуэцIхэм.
Тхылъыр къыщыдэкIар Котляровхэ Мариерэ Викторрэ я тедзапIэращ. Ар пщIэншэу хуагуэшынущ Гугу Рашадрэ Гиоев Михаилрэ зыцIыхуу щытахэм, зыIэрызыгъэхьэну гупыж зыщI дэтхэнэми.
Щомахуэ Залинэ.
